LIETUVOS RESPUBLIKOS VYRIAUSYBĖ

N U T A R I M A S

DĖL PRIEŠGAISRINĖS APSAUGOS IR GELBĖJIMO DEPARTAMENTO PRIE VIDAUS REIKALŲ MINISTERIJOS NUOSTATŲ PATVIRTINIMO IR ŠIO DEPARTAMENTO STEIGĖJO FUNKCIJŲ PERDAVIMO

2005 m. kovo 14 d. Nr. 263

Vilnius

Vadovaudamasi Lietuvos Respublikos Vyriausybės įstatymo (Žin., 1994, Nr. 43-772; 1998, Nr. 41(1)-1131; 2000, Nr. 92-2843; 2002, Nr. 41-1527) 22 straipsnio 8 ir 9 punktais, Lietuvos Respublikos Vyriausybė nutaria:

1. Patvirtinti Priešgaisrinės apsaugos ir gelbėjimo departamento prie Vidaus reikalų ministerijos nuostatus (pridedama).

2. Pavesti Vidaus reikalų ministerijai vykdyti Priešgaisrinės apsaugos ir gelbėjimo departamento prie Vidaus reikalų ministerijos steigėjo funkcijas, išskyrus Priešgaisrinės apsaugos ir gelbėjimo departamento prie Vidaus reikalų ministerijos reorganizavimą, likvidavimą ir pertvarkymą.

3. Pripažinti netekusiu galios Lietuvos Respublikos Vyriausybės 2004 m. kovo 26 d. nutarimą Nr. 343 „Dėl Civilinės saugos departamento prie Krašto apsaugos ministerijos pavaldumo pakeitimo ir šio departamento nuostatų patvirtinimo“ (Žin., 2004, Nr. 47-1555).

MINISTRAS PIRMININKAS	ALGIRDAS BRAZAUSKAS

VIDAUS REIKALŲ MINISTRAS	GINTARAS FURMANAVIČIUS

______________

PATVIRTINTA

Lietuvos Respublikos Vyriausybės

2005 m. kovo 14 d. nutarimu Nr. 263

PRIEŠGAISRINĖS APSAUGOS IR GELBĖJIMO DEPARTAMENTO PRIE VIDAUS

REIKALŲ MINISTERIJOS NUOSTATAI

I. BENDROSIOS NUOSTATOS

1. Priešgaisrinės apsaugos ir gelbėjimo departamentas prie Vidaus reikalų ministerijos (toliau vadinama – Priešgaisrinės apsaugos ir gelbėjimo departamentas) yra vidaus reikalų statutinė centrinė įstaiga.

2. Priešgaisrinės apsaugos ir gelbėjimo departamentas savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais ir kitais Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, vidaus reikalų ministro įsakymais, šiais Nuostatais ir kitais teisės aktais.

3. Priešgaisrinės apsaugos ir gelbėjimo departamentas yra biudžetinė įstaiga.

4. Priešgaisrinės apsaugos ir gelbėjimo departamentas yra viešasis juridinis asmuo, turintis sąskaitą banke, antspaudą su Lietuvos valstybės herbu ir savo pavadinimu, vėliavą ir ženklą.

5. Priešgaisrinės apsaugos ir gelbėjimo departamento buveinės adresas: Švitrigailos g. 18, LT-03223 Vilnius, Lietuvos Respublika.

II. UŽDAVINIAI IR FUNKCIJOS

6. Priešgaisrinės apsaugos ir gelbėjimo departamento uždaviniai yra:

6.1. vadovauti civilinės saugos ir gelbėjimo sistemos veiklai, ją organizuoti ir koordinuoti;

6.2. pagal kompetenciją organizuoti pagalbos teikimą visuomenei, ją teikti ir vadovauti jos teikimui;

6.3. organizuoti gaisrų ir kitų ekstremalių situacijų prevenciją ir kontroliuoti, kaip laikomasi jos reikalavimų;

6.4. organizuoti priešgaisrinės ir civilinės saugos mokymą.

7. Priešgaisrinės apsaugos ir gelbėjimo departamentas, vykdydamas jam pavestus uždavinius, atlieka šias funkcijas:

7.1. dalyvauja formuojant valstybinės priešgaisrinės gelbėjimo tarnybos veiklos strategiją ir kontroliuoja jos įgyvendinimą, vadovauja Priešgaisrinės apsaugos ir gelbėjimo departamentui pavaldžių įstaigų darbui ir vykdo jų veiklos kontrolę;

7.2. planuoja priemones, užtikrinančias, kad valstybės institucijos, įstaigos, ūkio subjektai ir gyventojai patirtų kuo mažiau nuostolių pereidami iš įprastų darbo (gyvenimo) sąlygų į ekstremalios situacijos padėtį, kad būtų išlaikyta rimtis, išsaugota žmonių gyvybė, sveikata, turtas, apsaugota aplinka nuo ekstremalios situacijos poveikio, taip pat rengia ir skelbia civilinės saugos metodines rekomendacijas;

7.3. planuoja priemones, kaip optimaliai panaudoti valstybės išteklius šalies ūkio gyvybingumui ekstremalių situacijų atvejais palaikyti, ekstremalių situacijų židiniams lokalizuoti ir jų padariniams šalinti;

7.4. kontroliuoja civilinės saugos ir gelbėjimo sistemos veiklą;

7.5. organizuoja valstybinio lygio civilinės saugos pratybas ir joms vadovauja, organizuoja valstybės institucijų ir visuomenės pasirengimą atlikti praktinius veiksmus ekstremalių situacijų atvejais, nustato įvairių lygių ekstremalių situacijų valdymo centrų darbo tvarką;

7.6. koordinuoja apskričių ir savivaldybių civilinės saugos parengties ekstremalioms situacijoms planų rengimą, derina apskričių civilinės saugos parengties ekstremalioms situacijoms planus;

7.7. planuoja, kiek lėšų reikės priešgaisrinės saugos užtikrinimo, civilinės saugos ir gelbėjimo sistemoms funkcionuoti, teikia Finansų ministerijai pasiūlymus dėl šių lėšų skyrimo atlikti priešgaisrinės ir civilinės saugos funkcijoms, kurias valstybė perdavė savivaldybėms;

7.8. pagal kompetenciją rengia teisės aktų projektus, rengia ir priima priešgaisrinę ir civilinę saugą reglamentuojančius teisės aktus;

7.9. pagal kompetenciją bendradarbiauja su Lietuvos Respublikos ir užsienio valstybių institucijomis ir įstaigomis, tarptautinėmis organizacijomis, atstovauja Lietuvos Respublikos interesams tarptautinėse organizacijose ir renginiuose;

7.10. kaupia, analizuoja, sistemina ir apibendrina informaciją, būtiną priešgaisrinės saugos užtikrinimo, civilinės saugos ir gelbėjimo sistemoms efektyviai funkcionuoti;

7.11. organizuoja jam pavaldžių įstaigų aprūpinimą gaisrine ir gelbėjimo technika, įranga, ryšio ir savisaugos priemonėmis, taip pat nustato jų naudojimo tvarką;

7.12. perspėja ir informuoja valstybės institucijas, ūkio subjektus ir gyventojus apie žmonių gyvybei, sveikatai, turtui ir aplinkai gresiantį valstybės masto pavojų ekstremalių situacijų atvejais;

7.13. valstybiniu lygiu organizuoja didelio masto ekstremalių situacijų lokalizavimą, žmonių ir turto gelbėjimą, padarinių šalinimą, vykdo Ministro Pirmininko paskirto civilinės saugos operacijos vadovo nurodymus, padeda jam atlikti jo funkcijas;

7.14. organizuoja gaisrų gesinimą, žmonių ir turto gelbėjimą, gaisro padarinių mažinimą, nukentėjusiųjų per transporto įvykius gelbėjimą, kitus gelbėjimo darbus ir jiems vadovauja;

7.15. reaguodamas į ekstremalią situaciją, palaiko ryšį su ministerijų, apskričių, savivaldybių ekstremalių situacijų valdymo centrais, Lietuvos Respublikos Vyriausybės nustatyta tvarka telkia civilinės saugos ir gelbėjimo sistemos institucijoms į pagalbą Priešgaisrinės apsaugos ir gelbėjimo departamentui ir kitoms valstybės institucijoms pavaldžias tarnybas ir techniką, koordinuoja jų veiksmus;

7.16. organizuoja tarptautinio reagavimo į nelaimes padalinio nacionalinės pagalbos teikimo komandos sudarymą ir aprūpinimą atitinkama technika ir įranga;

7.17. organizuoja ir vykdo valstybinę priešgaisrinę priežiūrą;

7.18. rengia ir tvarko valstybinės reikšmės ir pavojingų objektų registrą;

7.19. nustato, kiek reikia individualių apsaugos priemonių, slėptuvių ir kitų kolektyvinės apsaugos statinių teritoriniuose administraciniuose vienetuose;

7.20. Lietuvos Respublikos Vyriausybės nustatyta tvarka teikia Europos Komisijai informaciją ir ataskaitas apie pavojingus objektus;

7.21. Lietuvos Respublikos Vyriausybės nustatyta tvarka administruoja civilinės saugos priemonių valstybės rezervą;

7.22. atlieka gyventojų ir valdymo grandžių perspėjamuosius sistemos planinius kompleksinius patikrinimus;

7.23. atlieka ikiteisminį tyrimą dėl nusikalstamų veikų, nustatytų atliekant tiesiogines funkcijas;

7.24. imasi priemonių pažeidimų priešgaisrinės ir civilinės saugos srityje priežastims ir sąlygoms šalinti, kontroliuoja, kaip šios priemonės vykdomos;

7.25. įstatymų ir kitų teisės aktų nustatyta tvarka licencijuoja priešgaisrinės įrangos gamybą ir jos techninę priežiūrą;

7.26. rengia ir pagal kompetenciją tvirtina priešgaisrinės ir civilinės saugos mokymo programas ir tvarką;

7.27. nustato minimalius priešgaisrinės saugos mokymo programų, pagal kurias įmonėse, įstaigose ir organizacijose mokomi valstybės tarnautojai ir darbuotojai, reikalavimus;

7.28. skatina fizinių ir juridinių asmenų veiklą priešgaisrinės ir civilinės saugos srityse, informuoja visuomenę priešgaisrinės ir civilinės saugos klausimais, skleidžia priešgaisrinės ir civilinės saugos žinias;

7.29. propaguoja ugniagesybos sportą, rengia tarptautinius ugniagesybos sporto čempionatus ir šalies pirmenybes;

7.30. kaupia, analizuoja, saugo ir populiarina ugniagesybos istorijai svarbią informaciją;

7.31. diegia priešgaisrinės saugos mokslo, technikos laimėjimus;

7.32. pagal kompetenciją teisės aktų nustatyta tvarka nagrinėja fizinių ir juridinių asmenų prašymus ir skundus, imasi reikiamų priemonių, kad jie būtų laiku išnagrinėti.

8. Priešgaisrinės apsaugos ir gelbėjimo departamentas atlieka ir kitas teisės aktuose nustatytas funkcijas.

III. TEISĖS

9. Priešgaisrinės apsaugos ir gelbėjimo departamentas, vykdydamas jam pavestus uždavinius ir atlikdamas funkcijas, turi teisę:

9.1. pagal kompetenciją tikrinti, kaip laikomasi Lietuvos Respublikos įstatymų, vykdomi Lietuvos Respublikos Vyriausybės nutarimai, vidaus reikalų ministro ir Priešgaisrinės apsaugos ir gelbėjimo departamento direktoriaus įsakymai, taip pat kiti priešgaisrinę ir civilinę saugą reglamentuojantys teisės aktai, duoti privalomus vykdyti nurodymus fiziniams ir juridiniams asmenims pašalinti priešgaisrinę ir civilinę saugą reglamentuojančių teisės aktų pažeidimus;

9.2. įstatymų ir kitų teisės aktų nustatyta tvarka gauti iš valstybės ir savivaldybių institucijų, taip pat įstaigų, įmonių, organizacijų ir kitų asmenų informaciją Priešgaisrinės apsaugos ir gelbėjimo departamento kompetencijos klausimais;

9.3. pasitelkti ekspertus ekstremalios situacijos padariniams įvertinti;

9.4. gauti paramą Lietuvos Respublikos labdaros ir paramos įstatymo (Žin., 1993, Nr. 21-506; 2000, Nr. 61-1818) nustatyta tvarka;

9.5. Lietuvos Respublikos tarptautinių sutarčių nustatytais atvejais ir tvarka prašyti kitų valstybių pagalbos likviduojant ekstremalių situacijų padarinius.

10. Priešgaisrinės apsaugos ir gelbėjimo departamentas gali turėti ir kitų teisės aktų jam suteiktų teisių.

IV. DARBO ORGANIZAVIMAS

11. Priešgaisrinės apsaugos ir gelbėjimo departamentui vadovauja direktorius, kuris yra tiesiogiai pavaldus ir atskaitingas vidaus reikalų ministrui.

12. Priešgaisrinės apsaugos ir gelbėjimo departamento direktorių skiria į pareigas ir atleidžia iš jų, suteikia jam atostogas, skiria tarnybines nuobaudas ir jį skatina vidaus reikalų ministras įstatymų ir kitų teisės aktų nustatyta tvarka.

13. Priešgaisrinės apsaugos ir gelbėjimo departamento direktorius turi pavaduotojus, kuriuos teisės aktų nustatyta tvarka ir direktoriaus teikimu skiria į pareigas ir atleidžia iš jų vidaus reikalų ministras.

14. Priešgaisrinės apsaugos ir gelbėjimo departamento direktorius:

14.1. sprendžia Priešgaisrinės apsaugos ir gelbėjimo departamento kompetencijai priklausančius klausimus, atsako už jo kompetencijai priskirtų uždavinių vykdymą ir funkcijų atlikimą, taip pat valstybinės priešgaisrinės gelbėjimo tarnybos darbo organizavimą;

14.2. pagal kompetenciją leidžia įsakymus;

14.3. užtikrina, kad Priešgaisrinės apsaugos ir gelbėjimo departamento veikloje būtų laikomasi Lietuvos Respublikos įstatymų ir Lietuvos Respublikos tarptautinių sutarčių, vykdomi Lietuvos Respublikos Vyriausybės nutarimai, vidaus reikalų ministro įsakymai ir kiti teisės aktai;

14.4. skiria į pareigas ir atleidžia iš jų visus Priešgaisrinės apsaugos ir gelbėjimo departamento (išskyrus departamento direktoriaus pavaduotojus) vidaus tarnybos sistemos pareigūnus (toliau vadinama – pareigūnai), kitus valstybės tarnautojus ir darbuotojus, dirbančius pagal darbo sutartis, Priešgaisrinės apsaugos ir gelbėjimo departamentui pavaldžių įstaigų vadovus ir pareigūnus, turinčius vidurinės ir aukštesniosios grandies pareigūnų vidaus tarnybos laipsnius, taip pat pavaldžių įstaigų personalo tarnybų ar už pavaldžios įstaigos personalo tvarkymą atsakingus pareigūnus, teisės aktų nustatyta tvarka skiria jiems tarnybines (drausmines) nuobaudas ir juos skatina, atlieka kitas teisės aktų nustatytas su personalo tvarkymu susijusias funkcijas;

14.5. užtikrina efektyvų, atitinkantį programoje nustatytus tikslus ir rezultatyvų Priešgaisrinės apsaugos ir gelbėjimo departamentui paskirtų Lietuvos Respublikos valstybės biudžeto asignavimų naudojimą;

14.6. Lietuvos Respublikos biudžeto sandaros įstatymo (Žin., 1990, Nr. 24-596; 2004, Nr. 4-47) nustatyta tvarka nustato ir tvirtina Priešgaisrinės apsaugos ir gelbėjimo departamento ir jam pavaldžių įstaigų programas ir programų sąmatas;

14.7. tvirtina Priešgaisrinės apsaugos ir gelbėjimo departamento struktūrinių padalinių ir jam pavaldžių įstaigų nuostatus, Priešgaisrinės apsaugos ir gelbėjimo departamento ir jam pavaldžių įstaigų pareigybių sąrašus, Priešgaisrinės apsaugos ir gelbėjimo departamento pareigūnų, kitų valstybės tarnautojų ir darbuotojų, dirbančių pagal darbo sutartis, Priešgaisrinės apsaugos ir gelbėjimo departamentui pavaldžių įstaigų vadovų ir jų pavaduotojų pareigybių aprašymus;

14.8. priima sprendimą dėl centralizuotos vidaus audito tarnybos steigimo, koordinuoja vidaus audito atlikimą Priešgaisrinės apsaugos ir gelbėjimo departamente ir jam pavaldžiose įstaigose, užtikrina vidaus auditorių veiklos ir organizacinį nepriklausomumą;

14.9. atstovauja Priešgaisrinės apsaugos ir gelbėjimo departamentui Lietuvos Respublikos ir užsienio valstybių institucijose ir įstaigose, tarptautinėse organizacijose;

14.10. teisės aktų nustatyta tvarka pasirašo su užsienio valstybių ar tarptautinių organizacijų institucijomis susitarimus Priešgaisrinės apsaugos ir gelbėjimo departamento kompetencijos klausimais, o gavęs atitinkamus įgaliojimus – derasi ir pasirašo tarptautines sutartis;

14.11. nustato Priešgaisrinės apsaugos ir gelbėjimo departamento vidaus darbo ir kontrolės tvarką;

14.12. atlieka kitas teisės aktų jam pavestas funkcijas.

15. Laikinai nesant direktoriaus, jo pareigas eina vidaus reikalų ministro paskirtas vienas iš direktoriaus pavaduotojų.

16. Priešgaisrinės apsaugos ir gelbėjimo departamentą sudaro valdybos, tarnybos, inspekcijos, skyriai, poskyriai ir kiti struktūriniai padaliniai, kurie savo veiklą organizuoja pagal šiuos Nuostatus, savo nuostatus ir Priešgaisrinės apsaugos ir gelbėjimo departamento darbo reglamentą.

V. TURTAS, FINANSAVIMAS IR VEIKLOS KONTROLĖ

17. Priešgaisrinės apsaugos ir gelbėjimo departamentas valdo ir naudoja jam patikėjimo teise perduotą, įsigytą iš Lietuvos Respublikos valstybės biudžeto skirtų asignavimų ir kitų šaltinių nematerialųjį, ilgalaikį ir trumpalaikį materialųjį turtą, taip pat juo disponuoja Lietuvos Respublikos įstatymų ir kitų teisės aktų nustatyta tvarka.

18. Priešgaisrinės apsaugos ir gelbėjimo departamentas finansuojamas iš Lietuvos Respublikos valstybės biudžeto. Priešgaisrinės apsaugos ir gelbėjimo departamento direktorius yra Priešgaisrinės apsaugos ir gelbėjimo departamentui skirtų Lietuvos Respublikos biudžeto asignavimų valdytojas.

19. Priešgaisrinės apsaugos ir gelbėjimo departamentui finansuoti gali būti naudojamos ir kitos teisės aktų nustatyta tvarka gautos lėšos.

20. Priešgaisrinės apsaugos ir gelbėjimo departamento veiklą įstatymų ir kitų teisės aktų nustatyta tvarka pagal kompetenciją kontroliuoja vidaus reikalų ministras, įgaliotos valstybės institucijos ir įstaigos.

VI. BAIGIAMOSIOS NUOSTATOS

21. Priešgaisrinės apsaugos ir gelbėjimo departamentas pertvarkomas, reorganizuojamas ar likviduojamas, taip pat jo steigimo dokumentai keičiami įstatymų ir kitų teisės aktų nustatyta tvarka.

______________